
CONTRACT DE PRESTARI SERVICII
Nr. .....din data de ............... 

Părțile:
1. SC AEROCOMPRESS TECHNOLOGY SRL, cu sediul social în Mun. Săcele, Str. Highisului, nr. 6, Jud. Brașov reprezentată prin Dl. Dr. George Clinciu, în calitate de Prestator de servicii veterinare, și
2. COMUNA POIANA MĂRULUI, cu sediul pe Strada Principală, nr. 189, Jud Brașov, cod fiscal 4777272, reprezentată legal prin Primar Dl. Alexandru Cătălin PERȘOIU, în calitate de beneficiar,

Articolul 1. OBIECTUL CONTRACTULUI
1.1. Obiectul prezentului Contract îl constituite derularea serviciilor de prindere (capturare) a câinilor de rasă comună din Comuna Poiana Mărului, cât și alte servicii veterinare denumit în continuare “Proiect”. Acest proiect este constituit și din colaborarea cu Asociația pentru protecția animalelor Happy Tails Brașov cu care Comuna Poiana Mărului are încheiat contractul nr. 1536/03.03.2021.
1.2. Proiectul are ca scop gestionarea populației câinilor de rasă comună prin controlul reproducerii acestora.

Articolul 2. DURATA CONTRACTULUI
2.1. Prezentul contract de colaborare intră în vigoare la data de 01.01.2026 și se încheie pentru o durată de 1 an.
2.2. Perioadele în care vor fi desfășurate activitățile ce fac obiectul acestui contract vor fi stabilite de comun acord de către ambele părți, în durata de derulare a contractului menționată la art.2.1.
2.3. Prezentul contract poate fi prelungit prin nedenunțare pentru perioade egale cu cea menționată la punctul 2.1. fără a mai fi necesară încheierea unui act adițional. 
2.4. Dacă se dorește denunțarea contractului, aceasta se face printr-o notificare trimisă celeilalte părți cu 30 de zile anterior expirarii prezentului contract.

Articolul 3. DREPTURILE PĂRȚILOR
3. 1. Drepturile Cabinetului Veterinar Aerocompress Technology .
3.1.1. De a stabili etapele, procedurile de prindere, sterilizare, condițiile post-operatorii și de returnare a câinilor în teritoriu (daca este cazul) astfel încât întreaga acțiune să fie cât mai eficientă și mai puțin traumatizantă pentru câini și scopul acestui Proiect să fie atins;
3.1.2. De a întocmi o evidență privind înregistrarea câinilor sterilizați, o copie a acestei evidențe fiind comunicată beneficiarului, care va semna de primire;
3.1.3. De a utiliza personal propriu în desfășurarea și executarea contractului;
3.1.4. De a mediatiza acest proiect prin orice mijloace mass media și prin internet, de a difuza orice fel de materiale audio, video, fotografice privind Proiectul doar cu acordul scris al beneficiarului;

3.1.5. De a stabili cu ajutorul medicului veterinar perioadele post-operatorii, în care câinii sterilizați să fie ținuți în spațiul pus la dispoziție de către Beneficiar sau terți (Asociația Happy Tails Brașov);
3.1.6. De a facilita transportul câinilor de la Poiana Mărului la cabinet, pentru efectuarea diferitelor manopere sau de la cabinet către Asociația Happy Tails Brașov;

3. 2. Drepturile Beneficiarului.
3.2.1. De a desemna o echipă de reprezentanți și un responsabil care să asiste la derularea contractului, fără a împiedica în vreun fel derularea și executarea prezentului contract, cu excepția situației în care se constată abateri/încălcări ale acestuia.
3.2.2. De a participa la mediatizarea Proiectului și a contractului.

Articolul 4. OBLIGAȚIILE PĂRȚILOR
4.1. Obligațiile CabinetuluI Veterinar AEROCOMPRESS TECHNOLOGY:
4.1.1. Să efectueze acțiuni de prindere sau de aducere la cabinetul veterinar a câinilor de rasă comună, cu și fără stăpân, în vederea sterilizării sau tratării și să returneze câinii de rasă comună aflați în Comuna Poiana Mărului sau la adăpostul Asociației Happy Tails Brașov de la data semnării prezentului Contract. În acest sens Cabinetul veterinar va utiliza în executarea Contractului personal propriu (medici veterinari, tehnicieni veterinari, prinzători, persoane responsabile cu identificarea și înregistrarea câinilor sterilizați);
4.1.2. Să informeze locuitorii Comunei Poiana Mărului, în legătură cu derularea Contractului;
4.1.3. Să desfășoare acest Proiect fără a perturba activitatea Beneficiarului;

4.2. Obligațiile Benficiarului:
4.2.1. Să elimine orice posibilități ca acești câini să fie uciși și să ia măsurile necesare în acest sens, precum și să încurajeze adopția câinilor sterilizați în baza prezentului contract, fără a percepe nicio taxă de adopție. Totodată, Beneficiarul are obligația să obțină acordul Cabinetului Veterinar și al medicului veterinar, în cazul în care din motive strict medicale cu caracter urgent, s-ar impune eutanasierea câinilor;
4.2.2. Se obligă să pună la dispoziția Cabinetului Veterinar, orice facilități și/sau informații pe care aceasta le-a solicitat și pe care le consideră necesare îndeplinirii contractului;
4.2.3. De a desemna reprezentant abilitat din cadrul Primăriei în timpul procedurilor de capturare. Aceste vizite vor fi anunțate în prealabil și se vor desfășura după data intrării în vigoare a Contractului.

Articolul 5. RĂSPUNDEREA PĂRȚILOR
5.1. Fiecare dintre părți răspunde față de cealaltă pentru neîndeplinirea obligațiilor pe care le are prin plata daunelor-interese, în condițiile prevăzute în prezentul contract și potrivit regulilor generale prevăzute în codul civil.
5.2. Părțile nu vor fi obligate la plata daunelor-interese atunci când neîndeplinirea obligațiilor se datorează forței majore sau cazului fortuit.
5.3. Mutilarea sau uciderea câinilor fără stăpân se va pedepsi în conformitate cu legislația română în vigoare. Beneficiarul va colabora în acest sens cu autoritățile competente și cu Cabinetul Veterinar în vederea găsirii și pedepsirii celor vinovați de asemenea fapte.
5.4. În cadrul derulării Contractului, nici una dintre părți nu are dreptul să inițieze activități sau acțiuni, care implică și responsabilități pentru cealaltă parte, fără acordul scris al acesteia.

Articolul 6. NOTIFICĂRI ȘI PLĂȚI
6.1 Fiecare parte se obligă să informeze în scris cealaltă parte asupra oricăror probleme apărute în desfășurarea Contractului în termen de 24 de ore de la data la care partea care notificată a luat cunoștință de aceste probleme. Toate notificările se vor face la sediul părților sau în scris.

6.2 Partea astfel notificată este obligată să răspundă în scris sau să dea curs rezolvării problemei sesizate în termen de 48 de ore. Notificările verbale sau telefonice nu se iau în considerare.
6.3. Prețurile serviciilor veterinare se vor regăsi în ANEXA 1 a prezentului Contract de Prestări Servicii, reprezentând oferta financiară a prestatorului.
6.4. Plata facturii se va face prin ordin de plata în contul de trezorerie indicat/înscris pe factura fiscală, în termen de 30 de zile de la data primirii fiecărei facturi, însoțite de raportul de servicii.
6.5. Cabinetul Veterinar va prezenta autorităților locale la finalul fiecarei luni, valoarea totală a cheltuielilor făcute de Cabinetul Veterinar în executarea contractului în decursul lunii respective, precum și numărul de câini prinși.
6.6. Orice modificare de preț trebuie notificată de fiecare parte în scris cu cel puțin 30 de zile înainte de producerea acesteia și semnată de fiecare parte.

Articolul 7. MODIFICAREA CONTRACTULUI
Părțile pot conveni la modificarea și/sau completarea clauzelor Contractului pe durata îndeplinirii acestuia, prin act adițional, în condițiile legii, semnat de către toate părțile, care va face parte integrantă din Contract. Partea care are inițiativa modificării/amendării prezentului contract va transmite celeilalte părți spre analiză, în scris, propunerile sale.

Articolul 8. ÎNCETAREA CONTRACTULUI
8.1. Contractul încetează:
a. La expirarea termenului pentru care a fost încheiat, dacă acesta nu a fost prelungit;
b. Prin acordul părților;
c. Prin rezilierea pentru neexecutare, în cazurile prevăzute la articolul 4;
8.2. Partea care invocă o cauză de încetare a prevederilor prezentului contract o va notifica celeilalte părți, cu ce1 puțin 24 de ore înainte de data la care încetarea urmează să-și producă efectele.

Articolul 9. FORȚA MAJORĂ ȘI CAZUL FORTUIT
9.1. Prin forță majoră se înțelege orice eveniment imprevizibil și de neînlăturat, intervenit după încheierea prezentului contract și care împiedică executarea în tot sau în parte a acestuia. Forța majoră exonerează de răspundere partea care o invocă.
9.2. Partea care invocă forța majoră este obligată să notifice celeilalte părți producerea evenimentului în termen de 24 de ore și să ia de îndată toate măsurile posibile pentru a limita consecințele.
9.3. Cazul fortuit înlătură răspunderea civilă în cazul în care acțiunea sau inacțiunea care a produs rezultatul periculos a intrat în concurs cu o forță străină de cunoștință și voința părții, intervenția acestei forțe imprevizibile dând naştere unui rezultat pe care partea nu l-a conceput și nu l-a urmărit.

Articolul 10. SOLUȚIONAREA LITIGIILOR
10.1. Orice neîntelegere intervenită între părți cu privire la interpretarea sau executarea contractului va fi soluționată de părți pe cale amiabilă.
10.2. În cazul în care nu se ajunge la un rezultat, părțile vor sesiza instanța competentă.

Articolul 11. CLAUZE FINALE
11.1. Părțile vor duce în mod corespunzător la îndeplinire prevederile prezentului Contract.
11.2. Părțile vor urmări și asigura aplicarea unitară a dispozițiilor legale ce fac obiectul prezentului contract.
11.3. Prezentul contract este supus legislației în vigoare.

